NORAKSTS

|  |  |
| --- | --- |
| 22.12.2022. | Nr.18/5 |

###### PAŠVALDĪBAS LĪDZDALĪBAS IZVĒRTĒJUMS

###### SIA “JELGAVAS TIRGUS”

(ziņo: S.Barone-Upeniece)

**Atklāti balsojot: PAR – 11** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds), **PRET – 2** (G.Kurlovičs, A.Rublis), **ATTURAS – 2** (A.Pagors A.Tomašūns),

Jelgavas valstspilsētas pašvaldība ir SIA “Jelgavas tirgus” 48% kapitāla daļu turētāja.
SIA “Jelgavas tirgus” darbības veids ir tirdzniecības organizēšana sava nekustamā īpašuma izīrēšanas un iznomāšanas rezultātā, kā arī tirgus inventāra noma.

Publiskas personas kapitāla daļu un kapitālsabiedrību pārvaldības likuma 4.panta pirmā daļa noteic, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma (turpmāk – VPIL) 88.pantam. Saskaņā ar Publiskas personas kapitāla daļu un kapitālsabiedrību pārvaldības likuma 7.panta pirmo daļu publiskai personai, tai skaitā pašvaldībai, ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Valsts pārvaldes iekārtas likuma 88.panta pirmajā daļā minētajiem gadījumiem.

Personu apvienība “Civitta” (turpmāk – Civitta), pamatojoties uz 2022. gada 10. maijā noslēgto līgumu, veikusi Jelgavas valstspilsētas pašvaldības līdzdalības izvērtējumu
SIA “Jelgavas tirgus”, ietverot ekonomisko, juridisko un ietekmes uz konkurenci izvērtējumu un veikusi konsultācijas ar biedrību “Latvijas tirdzniecības un rūpniecības kamera” (turpmāk – LTRK) un Konkurences padomi (turpmāk – KP).

LTRK 11.08.2022. vēstulē Nr.2022/652 pauž viedokli, ka publiskā pārvalde var iesaistīties komercdarbībā, ja tā izpilda vismaz vienu no diviem kritērijiem: 1) publiskas pārvaldes kapitālsabiedrība apsaimnieko valsts interesēm nozīmīgus stratēģiskos aktīvus, nodrošinot to vērtības pieaugumu un tautsaimniecības izaugsmi, vienlaikus nesot atbildību sabiedrības priekšā par to izmantošanu, un/vai 2) iesaistoties komercdarbībā tiek novērstas brīvā tirgus nepilnības. LTRK norāda, ka diskusijās ar LTRK biedriem netika izveidots detalizētāks viedoklis par SIA “Jelgavas tirgus”, tāpēc aicina pašvaldību, lemjot par līdzdalības saglabāšanu šajā kapitālsabiedrībā, ņemt vērā LTRK minētos priekšnoteikumus. Tāpat LTRK aicina pārskatīt kapitālsabiedrības sniegtos pakalpojumus un pēc iespējas vairāk kapitālsabiedrības darbības nodrošināšanā iesaistīt privāto sektoru.

KP 21.11.2022. vēstulē Nr. 1.7-2/1120 atzinusi, ka SIA “Jelgavas tirgus” sniedz pakalpojumus (tirdzniecības platformas nodrošināšana) tirgus nepilnības apstākļos, līdz ar to ir konstatējams VPIL 88. panta pirmās daļas 1. punktā noteiktais priekšnoteikums, kad publiskas personas līdzdalība kapitālsabiedrībā ir saglabājama. Tik tālu, cik SIA “Jelgavas tirgus” pati neiesaistās un neplāno iesaistīties tirdzniecībā, bet nodrošina platformu tirdzniecībai tradicionālajā tirgū, KP nesaskata pamatu iebilst.

Saskaņā ar Publiskas personas kapitāla daļu un kapitālsabiedrību pārvaldības likuma 4.panta pirmo daļu, 7.pantu un Valsts pārvaldes iekārtas likuma 88.panta septīto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atzīt, ka SIA “Jelgavas tirgus” darbība atbilst Publiskas personas kapitāla daļu un kapitālsabiedrību pārvaldības likuma 4.pantā un Valsts pārvaldes iekārtas likuma 88.panta pirmās daļas 1.punktā noteiktajiem nosacījumiem, kad publiska persona savu funkciju efektīvai izpildei var saglabāt līdzdalību esošā kapitālsabiedrībā, ja tiek novērsta tirgus nepilnība.
2. Saglabāt Jelgavas valstspilsētas pašvaldības tiešo līdzdalību SIA “Jelgavas tirgus” un turpināt kapitālsabiedrības darbību esošajā statusā.
3. Noteikt, ka SIA “Jelgavas tirgus” vispārējais stratēģiskais mērķis 2023.-2027.gadam ir saimnieciskās darbības sekmēšana un labvēlīgas vides uzņēmējdarbībai radīšana administratīvajā teritorijā, mūsdienu prasībām atbilstoša tirgus izveide, jaunu darbavietu radīšana.
4. Uzdot kapitāla daļu turētāja pārstāvim kontrolēt SIA “Jelgavas tirgus” līdzdalības izvērtējumā iekļauto secinājumu un ieteikumu izpildi.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 22. decembrī